अराफुरा गेम्स : सेमीफाइनल में पहुंचे अखिल कुमार  
अखिल कुमार ने ऑस्ट्रेलिया के डार्विन शहर में खेले जा रहे अराफुरा गेम्स के सेमीफाइनल में पहुंचकर एक कांस्य पदक पक्का कर लिया है।
भारतीय मुक्केबाज अखिल कुमार ने ऑस्ट्रेलिया के डार्विन शहर में खेले जा रहे अराफुरा गेम्स के सेमीफाइनल में पहुंचकर एक कांस्य पदक पक्का कर लिया है। वर्ष 2006 के राष्ट्रमंडल खेलों के स्वर्ण पदक विजेता अखिल ने बुधवार को खेले गए पुरुषों के क्वार्टर फाइनल मुकाबले में नौरू के मुक्केबाज मकाल डिज को 19-14 से शिकस्त दी।   अखिल ने पहले राउंड में 6-3 की बढ़त बना ली थी इसके बाद दूसरे राउंड में उन्होंने 12-7 की बढ़त बनाई जबकि तीसरे और निर्णायक राउंड में उन्होंने इस मुकाबले को 19-14 से खत्म किया।   सेमीफाइनल में गुरुवार को अखिल का मुकाबला मेजबान खिलाड़ी इब्राहिम बाला से होगा। पिछले वर्ष नई दिल्ली में आयोजित राष्ट्रमंडल खेलों के बाद 29 वर्षीय अखिल का यह पहला टूर्नामेंट है। राष्ट्रमंडल खेलों में अखिल को क्वार्टर फाइनल में ही हार का सामना करना पड़ा था। उल्लेखनीय है कि इस प्रतियोगिता में भारतीय मुक्केबाज पहली बार हिस्सा ले रहे हैं।